section_heading: Životopis
paragraph_text: Nakon srednje škole koju je završio u Zagrebu, studirao je povijest i arheologiju, ali je studij napustio za vrijeme velike ekonomske krize 1930-ih. Zatim se prihvaćao kojekakvih poslova samo da preživi; bio je grobar, šef reklamnog biroa, čak i član egipatske mađioničarske grupe koja je krstarila Bliskim Istokom. Po povratku u Zagreb postaje grafički radnik, pa suvlasnik jednog rudnika lignita, pa direktor kina. Točno na prvi dan rata 6. travnja 1941. dobiva prvi pravi posao, - kao namještenik u tzv kartel birou Jugoslavenskih željezara. Već zarana postao je pasionirani radio amater i ljubitelj znanstvene fantastike, koja se tad tek počela pojavljivati.